অন্য দিকে, কচ্ছের পশ্চিম প্রান্তে রয়েছে কোরি খাড়ি সংলগ্ন পরিত্যক্ত বন্দর-নগরী লখপত, প্রাচীন হিন্দুতীর্থ নারায়ণ সরোবর কোটেশ্বর মন্দির। পথ গিয়েছে নারায়ণ সরোবর অভয়ারণ্যের মধ্যে দিয়ে। চলার পথে তাই নজরে পড়ে কিঙ্কারা, নীলগাই, শিয়াল প্রভৃতির। উনিশ শতকের গোড়ার দিকে এক প্রলয়ঙ্কারী ভূমিকম্পে এই অঞ্চলের মধ্যে দিয়ে বয়ে যাওয়া, সিন্ধু নদীর ধারাটি পথ হারানোয় শুকিয়ে যায় এক সময়ের সমৃদ্ধ জনপদগুলি। আজ তাই সমগ্র অঞ্চলটি মরুভূমির জঙ্গলে ঢাকা পড়ে যাওয়া এক খন্ডহরের মতোই মনে হয়।